इसी तरह एक और विज्ञापन नजर में आया। खिलाड़ियों की जर्सी पर ‘मैन फोर्स’ का भी छापा उसी गौरवशाली ढंग से ज्ञापित देखा गया। ‘मैन फोर्स’ यौन संबंध के प्रसंग में पुरुषों के लिए एक दैहिक उद््दीपन को बढ़ाने वाली औषधि है। इस तरह उस स्टेडियम में लगातार एक ऐसे उत्पाद का घोषनाद हो रहा था, जिसे नैतिक दृष्टि से ‘गोपन धर्म’ का निर्वाह करना चाहिए। मैं स्पष्ट करना चाहता हूं कि गोपनीयता का अर्थ वर्जना नहीं होता। स्त्री-पुरुष के बीच देह संबंध एक नैसर्गिक क्रिया है और मानव समाज का उद्भव इसी से है। लेकिन इसकी गोपनीयता की भी एक महत्त्वपूर्ण सामाजिक अनिवार्यता है। मैं ऐसे कई दृष्टांत उजागर कर सकता हूं, जब पूर्ण वयस्क युवक सिगरेट पीते समय अगर अपने पिता के सामने पड़ जाता है तो वह अपनी सिगरेट छिपाने का उपक्रम करता है, जबकि उसके पिता भी धूम्रपान करते हैं और वे अपने बेटे की सिगरेट पीने की आदत से भी अवगत हैं।